Makinat me naftë, shkaktarë kryesorë të ndotjes së ajrit
Prodhuesit e makinave shpresojnë se zgjidhja do të jetë prodhimi i makinave elektrike
Organizata Botërore e Shëndetësisë paralajmëron se 92% e popullsisë së botës jeton në zona me nivel të lartë të ndotjes së ajrit. Shumë qytete në Evropë kanë premtuar të heqin gradualisht makinat me naftë, si dhe ekziston shpresa që makinat elektrike do të hyjnë më shumë në treg me përmirësimin e jetëgjatësisë së baterive. Londra është një ndër kryeqytetet më të ndotura të Evropës. Gazi toksik që mbizotëron në rrugët e Londrës dallohet nëpërmjet kamerave me rreze infra të kuqe. Kompania që filmoi pamjet, “Flir Systems”, thotë se aty tregohet ndotja e ajrit në kohë reale. Ekspertët thonë se këmbësorët shpesh nuk e kuptojnë se sa afër ndodhen pranë burimit kryesor të ndotjes. Atëherë, çfarë është ajo që marrim në mushkëritë tona në rrugët plot me trafik? Makinat me naftë shikohen si shkaku kryesor i ndotjes së ajrit në zonat urbane. Përpjekjet e kompanisë gjermane Volkswagen për të manipuluar testin e gazrave që çlirohen, ka risjellë në vëmendje heqjen graduale nga përdorimi të motorëve me naftë. Gjatë panairit të makinave në Paris, makinat elektrike dominonin në skenë. Firma Volkswagen ka njoftuar se synon të shesë 2 deri në 3 milionë makina elektrike deri në vitin 2025. Organizata Botërore e Shëndetësisë botoi këtë muaj të dhëna që tregojnë se 9 nga 10 njerëz jetojnë në vende ku ndotja i kalon kufijtë e lejueshëm. Ekspertët thonë se makinat elektrike mund të jenë zgjidhja, duke qenë se elektriciteti prodhohet në mënyrë të rigjenerueshme.